ველკე-პავლოვიცე

ველკე-პავლოვიცე () — ქალაქი ჩეხეთის რესპუბლიკის სამხრეთ მორავიის მხარეში. ქალაქში სამი ათასზე მეტი მოსახლეა და ბრჟეცლავის რაიონში მდებარეობს.

გეოგრაფია
ველკე-პავლოვიცე ქალაქ ბრჟეცლავიდან ჩრდილოეთით, დაახლოებით 16 კილომეტრში მდებარეობს. მისი მუნიციპალური ტერიტორიის უმეტესობა ჟდანიცეს ტყის ფერდობებზეა. ქალაქის სამხრეთი ნაწილი კი ქვემო მორავის ხეობასა და კიიოვის ბორცვებზეა. ველკე-პავლოვიცეს მუნიციპალურ ტერიტორიაზე მდებარე ყველაზე მაღალი წერტილია ტაბულკას გორა, მისი სიმაღლე 298 მეტრია ზღვის დონიდან. ველკე-პავლოვიცეში მიედინება მდინარე ტრკმანკა.

ისტორია
ისტორიულ წყაროებში ველკე-პავლოვიცე პირველად 1252 წელს არის მოხსენიებული. ამ ისტორიული წყაროს მიხედვით ქალაქი ღვინის წარმოებით მიღებული შემოსავლის ნაწილს ზდარ-ნად-საზავოუში ახლად დაარსებულ ცისტერციანელების მონასტერს უხდიდა. 1315 წელს ველკე-პავლოვიცე ჩეხი დიდგვაროვნის ინდრჟიხ ლიპელის ხელში გადავიდა.

სხვა მეზობელი ქალაქების მსგავსად, ველკე-პავლოვიცეც ხშირად იცვლიდა მფლობელებს. აქაური მოსახლეობა ძლიერ დააზარალა ოცდაათწლიანმა ომმა. ომის შემდეგ მამული შეიძინა ფრიდრიხ ოპერსდორფელმა, ხოლო მისგან - იოჰან როტალელმა 1649 წელს. 1676 წელს აქაური მამულები გაფართოვდა და ველკე-პავლოვიცე ეწოდა.

ველკე-პავლოვიცეს აღდგენა XVIII საუკუნის პირველ ნახევარში დაიწყო.  

1891 წელს იმპერატორმა ფრანც იოსეფმა მას სავაჭრო ქალაქის სტატუსი მიანიჭა. 1897 წელს ველკე-პავლოვიცეში გაიყვანეს რკინიგზა.

1900 წლის აღწერის მონაცემებით აქ უკვე 2 566 მცხოვრები ცხოვრობდა. 1960 წლამდე ველკე-პავლოვიცე ჰუსტოპეჩეს რაიონს ეკუთვნოდა, 1961 წლის 1 იანვრიდან ბრჟეცლავის რაიონის ნაწილი გახდა. 1967 წელს ის ქალაქად გამოცხადდა.
მინი|ციხესიმაგრის ყოფილი შენობა
ღირსშესანიშნაობები
ველკე-პავლოვიცეს მთავარი ღირსშესანიშნაობა ღვთისმშობლის მიძინების ეკლესიაა. ეს ადრეული ბაროკოს სტილის ნაგებობა 1670–1680 წლებში აშენდა და XIX საუკუნის შუა ხანებში აღადგინეს.

ბაროკოს სტილის ველკე-პავლოვიცეს ციხესიმაგრე 1762 წელს არის აგებული, დღეს მასში ტრკმანკას ეკოცენტრია განთავსებული.

ცნობილი ადამიანები
იოზეფ ბლაჟეკ პავლოვიცკი (1871–1940) — მწერალი
რუდოლფ კასნერი (1873–1959)) — მწერალი და ფილოსოფოსი
იოზეფ ჰადლიკი (1906–1974) — ფსიქიატრი 
ფრანტიშეკ შტამბახრი (1899–1986) — პოლიტიკოსი 
იოზეფ ვევერკა (1922–2006) — მეღვინე

დაძმობილებული ქალაქები
 ეშენონი, საფრანგეთი
 სენიცა, სლოვაკეთი
 ჟდირეც-ნად-დოუბრავოუ, ჩეხეთი

რესურსები ინტერნეტში

სქოლიო

კატეგორია:სამხრეთ მორავიის მხარის ქალაქები